
Z A P I S N I K

9. (devete) sjednice Vijeća Gradske četvrti Novi Zagreb - istok,

održane u srijedu, 23. veljače 2022.

Sjednica se održava u sjedištu Gradske četvrti Novi Zagreb - istok, Zagreb, Ulica svetog Mateja 93 s početkom u 19,00  sati.

Nazočni članovi Vijeća Gradske četvrti Novi Zagreb - istok: Tonko Bogovac, Marko Dvorski, Branka Čižmešija, Olgica Gavrilović, Svjetlana Lugar, Iskra Mandarić, Matej Mišić, Vanja Mojzeš, Ružica Palijan, Vjeran Šarić, Jadranka Šlipogor, Tihomir Vedriš, Andrej Vidatić, Milivoj Vrban i Alena Rosandić – Vujnović.
Nenazočni članovi Vijeća Gradske četvrti Novi Zagreb - istok: 
Kristijan Cindrić, Sandra Kapetanović Bitići, Davor Matković i Zvonimir Rukavina.
OSTALI NAZOČNI:
· Mateo Peša, viši stručni suradnik 

· Petra Crnko, stručna suradnica

· Mario Hrgović, pomoćnik pročelnice Gradskog ureda za mjesnu samoupravu, civilnu zaštitu i sigurnost

· Zdravko Vladanović, predsjednik Udruge predstavnika suvlasnika stambenih zgrada Grada Zagreba

· Mirela Mikić Muha, građanka Dugava


Sjednicu otvara Tonko Bogovac, predsjednik Vijeća Gradske četvrti Novi Zagreb - istok i pozdravlja sve nazočne.

Predsjednik konstatira da je na sjednici nazočno 15 od 19 članova Vijeća, čime su stečeni uvjeti za raspravu i pravovaljano odlučivanje.

USVAJANJE ZAPISNIKA

Prije utvrđivanja dnevnog reda, predsjednik otvara raspravu o zapisniku 8. sjednice Vijeća Gradske četvrti Novi Zagreb - istok. Zapisnik će biti verificiran na sljedećoj sjednici Vijeća.
USVAJANJE DNEVNOG REDA

Zatim otvara raspravu o prijedlogu dnevnog reda točkom:

1. Informiranje o radu Udruge predstavnika suvlasnika stambenih zgrada (civilna zaštita-potresi i požari)

Članovi Vijeća jednoglasno (15 „za“) prihvaćaju dopunu dnevnog reda ovom točkom.

Nakon rasprave, Vijeće Gradske četvrti Novi Zagreb - istok jednoglasno (15 „za“) donosi sljedeći

DNEVNI RED
1. Informiranje o radu Udruge predstavnika suvlasnika stambenih zgrada (civilna zaštita-potresi i požari)
2. Zaključak o davanju mišljenja na Prijedlog Odluke o lokaciji nekretnine za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom, donosi se
3. Pitanja, prijedlozi i obavijesti
Ad 1. Informiranje o radu Udruge predstavnika suvlasnika stambenih zgrada (civilna zaštita-potresi i požari)
Predsjednik Vijeća gospodin Tonko Bogovac, pozdravlja i predstavlja gospodina Zdravka Vladanovića, predsjednika Udruge predstavnika suvlasnika stambenih zgrada Grada Zagreba koji će predstaviti projekt na kojem radi.

Gospodin Zdravko Vladanović iznosi da je nakon 20-godišnjeg iskustva kao predstavnik zgrade u Središću zagovarao ideje o zajedničkom javnom i privatnom dobru u stambenim zgradama, te je došao na ideju da tu misao proširi na Grad. Tema je: prevencija požara i potresa u stambenim zgradama. Smatra da je potrebno razvijati svijest svakog pojedinca o odgovornom ponašanju u stambenim zajednicama. Iznosi da je prije tri mjeseca potpisan ugovor kojim u godini dana imaju zadaću održati određeni broj savjetovanja i edukacija. Postoji tim ljudi koji će svim zainteresiranim za edukaciju doći u stambenu zgradu i održati edukaciju o zaštiti od požara.
Tonko Bogovac potiče sve da ako žele da se u njihovim zgradama organizira edukacija, da se jave, a on će im proslijediti kontakt.

Mario Hrgović iznosi da predavanja sadrže praktične savjete o problemima s kojima se susreću u stambenim zgradama. Ideja je da se podrže aktivnosti Udruge predstavnika suvlasnika stambenih zgrada Grada Zagreba. Radionice će se organizirati u prostorima mjesne samouprave.

Tonko Bogovac se zahvaljuje u ime Vijeća na iznesenom projektu te još jednom istiće da će svim zainteresiranima proslijediti kontakte.

Ad 2. Zaključak o davanju mišljenja na Prijedlog Odluke o lokaciji nekretnine za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom, donosi se
Izvjestitelj:  Tonko Bogovac.

Članovi Vijeća iz redova političkih stranaka HDZ i SDP izuzeli su se od glasanja pod ovom točkom dnevnog reda.

Nakon rasprave, članovi Vijeća su glasovali te većinom glasova  (10 „za“ i 1 „suzdržan“) donijeli
Z A K L J U Č A K

 o davanju mišljenja na Nacrt prijedloga Odluke o lokaciji nekretnine za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom

1. Vijeće Gradske četvrti Novi Zagreb – istok daje pozitivno mišljenje na Nacrt prijedlog Odluke o lokaciji nekretnine za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom.

2. Ovaj će zaključak biti upućen Gradskom uredu za obnovu, izgradnju, prostorno uređenje, graditeljstvo, komunalne poslove i promet.
Ad 3. Pitanja, prijedlozi i obavijesti

Predsjednik Vijeća Tonko Bogovac izjavljuje da je tema i dalje gospodarenje otpadom (na prijedlog gospodina Milivoja Vrbana). Novi sustav treba financirati, predložena lokacija sortirnice je na Pešćenici-Žitnjak na prostoru DIOKI-ja, trošak je 400.000.000,00 kn, lokacija kompostane je kod Novske, trošak je oko 200.000.000,00 kn. Sve bi se moglo izgraditi kroz možda tri godine. Namjera ove vlasti je uspostaviti smisleni način upravljanja otpadom, ali i uvesti reda u financije Grada Zagreba. Da bi se eliminirao vanjski oporabitelj, kako bi se smanjili troškovi, nabavljene su drobilice. Ista stvar se dogodila sa sortirnicom gdje je cilj da sortirnica preuzme razvrstani otpad i njega dodatno razvrsta da bi se kao kvalitetnija sirovina dodatno prodavao, a štetan otpad deponirao. Cilj je ušteda, da se kroz racionalno upravljanje Gradskim financijama otvori mogućnost za izgradnju sortirnice u Resniku blizu DIOKI-ja i kompostane koja je predviđena u Novskoj. Ono što je važno je cilj koji je zatvoriti deponij. Za to se moraju stvoriti preduvjeti za izgradnju ostalih postrojenja koji mogu zbrinuti sav taj otpad koji ide u deponij. Ističe da Grad Zagreb odvaja ukupno oko 36% otpada u kućanstvu što je premalo. Prema EU regulativama morali bi biti 50% 2020 god., 55% 2025. god., 65% 2035. godine. Zbog male stope odvajanja otpada Grad Zagreb je snosio penale u iznosu 9.000.000,00 kn samo za 2019. godinu, a za 2020. i 2021. penali još nisu stigli ali ih možemo očekivati. Što se tiče nove Odluke o načinu prikupljanja komunalnog otpada, njezin cilj je da se uvede red u način naplate komunalnog otpada i da se uskladimo sa EU regulativama. Fiksna naknada za otpad je valjda najniža u Hrvatskoj i iznosi 45 kn. To je „hladni pogon“ Čistoće da bi cijeli sustav bio spreman da preuzme otpad.
Gospodin Milivoj Vrban pita da kad smo već kod troškova, koliko košta ljudski život? U zadnjih 15 godina, 120 ljudi u Jakuševcu umrlo je od karcinoma. Pretvoren je servisno-operativni centar u skladište glomaznog otpada i dovezene su drobilice. Tamo se jednostavno usitnjava glomazni otpad i deponira na odlagalište. Tko je izmjerio nevidljive mikro čestice? Nitko nije napravio raspravu u vezi toga, nitko se nije potrudio ljudima razjasniti. Govori se da je to privremeno, a nije. Dozvola je izdana na 10 godina.

Tonko Bogovac izjavljuje  da se po zakonu o gospodarenju otpadom dozvole izdaju na 10 godina i to je zakonski rok.

Milivoj Vrban smatra da će se dovesti do toga da će stanovnici Jakuševca blokirati odlagalište pa se neće moći odlagati ni komunalni otad, ni glomazni otpad. 
Matej Mišić izlaže da je 2018. kada je donesen novi Plan za gospodarenje otpadom, koji su izglasali BM 365, HDZ i Neovisni za Hrvatsku, produžen rok za odlaganje otpada na Jakuševcu do 2029. godine. Nada se da, poznavajući sadašnjeg gradonačelnika koji ne daje obećanja olako da će se odlagalište zatvoriti do kraja mandata. To je stajalo i u izbornom programu. Apelira na predsjednika Vijeća da na slijedećim koordinacijama napomene problem smrada u naselju zbog kojeg se ne može biti na ulicama Jakuševca. Smrad dolazi od rada drobilice i kompostane.

Alena Rosandić – Vujnović izjavljuje da se odvaja smeće već jako dugo te da ju je zasmetala izjava gospodina Vrbana: „Zatvoriti ćemo vam odlagalište“. Zatvara se svima, ne nekima, dakle i sebi ga zatvaraju.

Olgica Gavranović se slaže sa gospođom Rosandić – Vujnović. Bila je i na tribini koja se održala jučer u MS Jakuševec. Bilo je ružno za slušati. Istina je da nam svima to smeta i istina je da se odlagalište treba što prije zatvoriti. Većina građana odvaja otpad, ali onda dođe kamion i sve utrpa u jedno. Smatra da treba vratiti kontejnere u smetlarnike u zgradi jer dolaze ljudi od svagdje autima i iz prtljažnika trpaju svoj otpad u naše kontejnere. Svaka zgrada treba imati smetlarnik. Dotaknula se i problema preostalih farmi životinja zbog kojih se također širi smrad.
Tonko Bogovac izjavljuje da što se tiče preostalih farmi životinja (svinja), sutra bi trebao biti raspisan natječaj za tvrtke koje će preuzeti životinje kada ih Grad oduzme od vlasnika koji ih tamo drže ilegalno.

Svjetlana Lugar se sjeća da se 2011. crtala granica gdje se ne smiju držati životinje, 2012. je bio rok da se životinje uklone, a rok se produžava do sada. Stvarno je vrijeme da se to riješi.

Milivoj Vrban pita zašto nije organizirana javna tribina o svemu tome da se sve ljudima razjasni. Ne dijeli optimizam gospodina Mišića da će odlagalište biti zatvoreno do kraja mandata. Što se tiče životinja, i on ima tuđu farmu blizu svoje kuće i nije da ih brani, ali ako se gleda što će se sve odlagati na servisno-operativnom centru, prva točka je životinjski urin, gnoj i stara slama. Znači, maknut će se farme, a dobiti će se isti smrad. Izjavljuje da što se tiče zatvaranja odlagališta, mi ćemo ga zatvoriti jer to je na našoj zemlji. Preko 100 hektara zemlje Jakuševčana, a nažalost još uvijek naš i vaš otpad dolazi nama pod prozore.

Mirela Mikić Muha iznosi da je zabilježen broj životinja 696 sa datumom iz siječnja ove godine, i da se nalaze na 22 gospodarstva.

Tonko Bogovac ima informaciju od komunalnog redarstva da je broj životinja 300.
Mirela Mikić Muha ima podatke iz Ministarstva poljoprivrede i ne zna zašto se ne poklapaju s podatcima komunalnog redarstva.

Vjeran Šarić pita da li postoji oporabitelj koji uzima smeće i ne vraća ga u Zagreb?

Ružica Palijan odgovara da je svaki oporabitelj zakonski obvezan odložiti ostatak otpada i za to plaća naknadu. Smatra da je masa toga završila po šumama i divljim deponijima.

Svjetlana Lugar smatra da bi morao postojati protokol što je s preuzetim otpadom.

Budući da nitko više ne traži riječ, predsjednik konstatira da je dnevni red iscrpljen i zaključuje 9. sjednicu Vijeća Gradske četvrti Novi Zagreb –istok.

Dovršeno u 20.20 sati.

Zapisnik izradio:

Mateo Peša
KLASA: 024-08/22-002/95
URBROJ: 251-13-11-9/001-22-2
Zagreb, 23. veljače 2022.

Predsjednik

Vijeća Gradske četvrti

Novi Zagreb - istok   

         Tonko Bogovac

